《西园十咏·流杯亭》
宋代·吴中复

结客乘公暇，流觞逐浩歌。
乱峰晴倒影，曲水宛回波。
小海逢元巳，兰亭记永和。
西州行乐事，应比晋贤多。

作者简介：（1011—1098）宋兴国永兴人，字仲庶。吴仲举子。仁宗宝元元年进士。知峨眉县，悉废祠庙，以荐为监察御史，迁殿中侍御史，奏罢宰相梁适、刘沆。改右司谏。历知泽、瀛州及江宁、成德、成都、永兴诸府军。以沮青苗法削一阶，提举玉隆观。起知荆南，复坐事免官。